Երեկ, Վանաձորի Հովհաննես Աբելյանի անվան պետական դրամատիկական թատրոնում, հոբելյանական խաղացանկի առաջատարով` Վիլյամ Շեքսպիրի «Արքա Լիր» ողբերգության ներկայացմամբ, ազդարարվեց աբելյանցիների գեղարվեստական բազմամյա ղեկավարի մեկշաբաթյա հանդիսաշարի տոնահանդերձ մեկնարկը: Հանդիսատեսը կրկին հիացավ Վահե Շահվերդյանի ձևավորած բազմաբարդ բեմատարածքով ու տպավորվեց ՀՀ ժողովրդական արտիստ Հակոբ Ազիզյանի կերտած Լիրով և շեքսպիրյան թատերակտավի նրբիմաստների թանձրույթով առանձնակի ներգործուն Խեղկատակին մարմնավորող Արամ Մխիթարյանի դերասանական վարպետությամբ: